陈瓘
呈知府司封二十韵
锦帐含香士，高名压缙绅。
南昌移皂盖，东颍憩朱轮。
孝悌资延寿，耕桑赖信臣。
优游千里治，谈笑六朝均。
竟日庭无讼，期年俗已淳。
休夸两岐秀，未若四时春。
近远皆沾泽，施为固有神。
欢讴连别壤，美织播严宸。
夙慕冰壶洁，终期骥足伸。
燕閒成吏隐，萧洒得湖滨。
烟柳笼亭槛，云波盪钓纶。
微风牵藻荇，小棹送鲈蓴。
缪作堂中客，惭陪席上珍。
开樽宁草草，延语每谆谆。
龌龌才非异，吹嘘意独亲。
摘鞍方邂逅，揽辔又逡巡。
丽巧裁新咏，缄题及鄙人。
曹刘风自古，李杜格殊伦。
拜赐欣愉甚，临分感叹频。
悠悠京国路，重染满衣尘。